**Указания по прилагане на чл. 100, ал.6 от Закона за енергетиката**

Във връзка с прилагането на чл.100, ал.6 от Закона за енергетиката, изм. и доп. ДВ, бр.38 от 08 май 2018 г., и предвид липсата на изменена поднормативна уредба, ЕСО изготви настоящите указания, които да се прилагат до публикуване на измененията в Правилата за търговия с електрическа енергия.

1. Производителите от ВЕИ и ВЕКП с инсталирана мощност 4 MW и над 4 MW към момента на влизане в сила на договора с Фонд „Сигурност на електроенергийната система“, следва да променят принадлежността си от специална балансираща група към стандартна или комбинирана балансираща група, чрез подаване на заявление към съответния мрежови оператор, при условията и сроковете, регламентирани в чл.103 от ПТЕЕ „Ред за промяна на принадлежността към балансираща група“;
2. Производителите от ВЕИ, присъединени към преносната електрическа мрежа, които са в специална балансираща група и не са преминали процедурата по регистрация на пазара на електрическа енергия, подават Заявление за регистрация на обекти на потребители и производители и Заявление за регистрация на пряк член на стандартна балансираща група по образец, публикуван на сайта на ЕСО в срокове, съгласно Правилата за търговия с електрическа енергия;
3. Координаторите на стандартни и комбинирани балансиращи групи, които имат желание да включат в състава на балансиращата си група подгрупа на производители по т.1, следва да изпратят писмо до ЕСО с искане за регистриране на допълнителен кодов номер на подгрупа на производители по чл.100, ал.6 от Закона за енергетиката (обн.ДВ, бр.38/2018);
4. Непреките членове в балансиращата подгрупа по т.3 се обособяват в отделна подгрупа, която влиза в състава на подгрупата по т.3;
5. В регистрите на координаторите на стандартни и комбинирани балансиращи групи, публикувани на сайта на ЕСО по чл. 65 от Правилата за търговия с електрическа енергия, се посочват и допълнителните кодове по чл.100, ал.6 от Закона за енергетиката;
6. Всички производители от ВЕИ и ВЕКП, независимо от технологията на производство, ще бъдат включени в една подгрупа, от която ще се известяват графици към платформите на БНЕБ;
7. Координаторите на стандартни и комбинирани балансиращи групи следва да подават в справките по чл.67, ал.7 от ПТЕЕ, до три работни дни преди изтичане на календарния месец, отделно приложение със списък на обектите, които са в състава на подгрупата на производители по чл.100, ал.6 от Закона за енергетиката, считано от следващия календарен месец;
8. Производителите от ВЕИ и ВЕКП, които се присъединяват към стандартна или комбинирана балансираща група при условията на чл. 100, ал.6 от Закона за енергетиката, присъединени към преносната електрическа мрежа, подават декларация по образец, публикуван на сайта на ЕСО, в която изрично посочват присъединяване към подгрупата на координатор по т.3;
9. Агрегираният график от кодовия номер на подгрупата по т.3 към платформите на БНЕБ се разпределя в системите за администриране на пазара на ЕСО чрез регистриране на нетни графици за обмен между координатора на подгрупата по т.3 и обектите на производители от ВЕИ и ВЕКП;
10. Системите за администриране на пазара на ЕСО са системата MMS, в която постъпват графици в деня преди доставката и платформата за администриране на пазара в рамките на деня, достъпни от сайта на ЕСО;
11. Сроковете за регистриране на графиците към обектите на производители от ВЕИ и ВЕКП по т.10 е съгласно Графика за изпълнение на дейностите и обмен на информация в системите за администиране на пазара за пазарен сегмент „ден напред“ и „в рамките на деня“, публикуван на сайта на ЕСО;
12. Брутните графици се изпращат съгласно изискванията на Правилата за търговия с електрическа енергия и Инструкция за известяване и валидиране на търговски и производствени графици в рамките на деня;
13. Преминаването на обекти на производители от ВЕИ и ВЕКП от подгрупата на един координатор към друг, ще се извършва съгласно Правилата за търговия с електрическа енергия и реда за смяна на координатор;
14. Производителите от ВЕИ и ВЕКП с инсталирана мощност 4 MW и над 4 MW, присъединени към преносната електрическа мрежа, могат да се регистрират и самостоятелно на платформите на БНЕБ, като в този случай тези указания за тях не се прилагат.